Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 1070/14/5511	Žilina, 16.2.2015
EEČ : 2-43-627-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX, 
3.	XXXXX
	dátum narodenia: XXXXX
	trvalé bydlisko: XXXXX, 
Obsahom zmieru je:
a.	Peňažná suma určená na všeobecne prospešné účely: 100,00 € 
b.	Konkrétny adresát peňažnej sumy určenej na všeobecne prospešné účely: ÁNO PRE ŽIVOT, n.o. Rajecké Teplice 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Odd.výkonu služby DI OR PZ Žilina pod spisovou značkou ORP-272/DI-ZA-2014.
Dňa 03.11.2014 v čase o 15:35 hod. viedol osobné motorové vozidlo zn. Peugeot 306, ev.č. XXXXX, po ceste II/507 v smere od Považskej Bystrice na Bytču, pričom ako prechádzal km 200,34 a križovatkou s cestou III/50751 pri odbočovaní vľavo na cestu III/50751 nedal prednosť oprotiidúcemu osobnému motorovému vozidlu zn. Škoda Fabia, ev.č. XXXXX, ktoré v opačnom smere viedol XXXXX, v dôsledku čoho došlo ku nárazu prednej časti vozidla Peugeot do prednej časti vozidla Škoda Fabia, pričom XXXXX pri dopravnej nehode utrpel zranenia - odlomenie bodcovitého výbežku lakťovej kosti v oblasti zápästia vľavo, podvrtnutie, čiastočné natrhnutie väzov členka vpravo z vonkajšej strany a pomliaždenie hlavy v oblasti čelovo-temennej vľavo, ktoré si vyžiadali dobu liečenia v trvaní 4 až 6 týždňov, spolujazdkyňa vo vozidle Škoda Fábia XXXXX utrpela zranenia - pomliaždenie hrudníka vľavo, reznú ranu na dlani ruky vľavo v oblasti thenaru a pomliaždenie kolena vpravo v oblasti jabĺčka, ktoré si vyžiadali dobu liečenia v trvaní 5 až 7 dní, pričom XXXXX svojim konaním porušil ustanovenie § 19 ods. 4 Zákona č. 8/2009 Z.z. o cestnej premávke a o zmene a doplnení niektorých zákonov. 

Odôvodnenie: 
	Poverený príslušník OR PZ, ODI Žilina uznesením sp. zn. ČVS:ORP-272/DI-ZA-2014 zo dňa 15.12.2014 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin ublíženia na zdraví podľa § 158 Tr. zák. na vyššie uvedenom skutkovom základe. 

	Po skončení skráteného vyšetrovania mi poverený príslušník PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi Okresného súdu v Žiline za účelom vykonania mediácie.

	V konaní pred probačným a mediačným úradníkom Okresného súdu v Žiline, ako aj v prípravnom konaní pred povereným príslušníkom PZ sa obv. XXXXX ku spáchaniu činu, ktorý sa mu kladie za vinu, priznal a vyhlásil, že  spáchal skutok, za ktorý je stíhaný. Obvinený svoje konania oľutoval. V prípravnom konaní pri svojom výsluchu pred povereným príslušníkom PZ obvinený uviedol, že poistnú udalosť nahlásil do poisťovne, kde je vozidlo Peugeot, ktoré viedol, povinne zmluvne poistené.

Poškodený XXXXX uviedol, že súhlasí so zmierom, pričom bolestné a ušlú mzdu si uplatní prostredníctvom povinného zmluvného poistenia vozidla Peugeot. Iné požiadavky na obvineného nemá a dodržaním tejto dohody sú jeho nároky k obvinenému v súvislosti s trestným činom v tejto trestnej veci plne uspokojené.

Poškodená XXXXX uviedla, že súhlasí so zmierom, pričom bolestné a ušlú mzdu si uplatní prostredníctvom povinného zmluvného poistenia vozidla Peugeot. Iné požiadavky na obvineného nemá a dodržaním tejto dohody sú jeho nároky k obvinenému v súvislosti s trestným činom v tejto trestnej veci plne uspokojené.

Poškodený XXXXX starší uviedol, že súhlasí so zmierom a v súvislosti s uvedeným trestným činom nemá voči obvinenému žiadne nároky. Iné požiadavky na obvineného nemá a dodržaním tejto dohody sú jeho nároky k obvinenému v súvislosti s trestným činom v tejto trestnej veci plne uspokojené.

	Skutočnosť uzavretia zmieru medzi obvineným XXXXX a poškodenými XXXXX, XXXXX a XXXXX starším je zrejmá z písomného zmieru uzatvoreného dňa 10.02.2015 v kancelárii probačného a mediačného úradníka Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX nemá v odpise z Registra trestov GP SR žiadny záznam a  v Ústrednej evidencii priestupkov MV SR nemá taktiež žiadny záznam. 

	Obvinený XXXXX zložil dňa 12.02.2015 na účet Krajskej prokuratúry v Žiline č. 7000231396/8180, vedenom v štátnej pokladnici sumu vo výške 200,-Eur. 

	V rámci zmieru uzatvoreného medzi obvineným a poškodenými zo dňa 10.02.2015 bola určená ako adresát peňažnej sumy určenej na všeobecne prospešné účely nezisková organizácia ÁNO PRE ŽIVOT, Rajecké Teplice. Výška peňažnej sumy určenej na verejnoprospešné účely bola stanovená u XXXXX na 200,-Eur. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 100,-Eur, patrí ÁNO PRE ŽIVOT, n.o., Farská č. 543/2, Rajecké Teplice, IČO: 36149764, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený v Slovenskej sporiteľni, a.s. XXXXX.

	Za prečin ublíženia na zdraví podľa § 158 Tr. zák. dovoľuje Trestný zákon uložiť trest odňatia slobody až na 1 rok.

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, urobil opatrenie opatrenie smerujúce k náhrade škody tým, že nahlásil poistnú udalosť príslušnej poisťovni, zložil na účet prokuratúry peňažnú sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodení udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu  n i e  j e  prípustná sťažnosť.

JUDr. Ľuboš Kríž
prokurátor